CELEX: 52017PC0529
Language: da
Date: 2017-05-22 00:00:00
Title: Henstilling med henblik på RÅDETS AFGØRELSE om ophævelse af afgørelse 2014/56/EU om et uforholdsmæssigt stort underskud i Kroatien

EUROPA-KOMMISSIONEN
            Bruxelles, den 22.5.2017
            COM(2017) 529 final
            Henstilling med henblik på
            RÅDETS AFGØRELSE
            om ophævelse af afgørelse 2014/56/EU om et uforholdsmæssigt stort underskud i Kroatien
            
               
         
         
            
            
            
               Henstilling med henblik på
            
            
               RÅDETS AFGØRELSE
            
            
               om ophævelse af afgørelse 2014/56/EU om et uforholdsmæssigt stort underskud i Kroatien
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 126, stk. 12,
            
            
               under henvisning til henstilling fra Europa-Kommissionen, og
            
            
               ud fra følgende betragtninger:
            
            
               (1)Den 28. januar 2014 vedtog Rådet efter henstilling fra Kommissionen afgørelse 2014/56/EU
                  1
                om et uforholdsmæssigt stort underskud i Kroatien, jf. traktatens artikel 126, stk. 6. Rådet bemærkede, at det forventede underskud for 2014 var på 5,5 % af BNP, hvilket er over referenceværdien i traktaten på 3 % af BNP. Den offentlige bruttogæld forventedes at ligge på 62 % af BNP i 2014, hvilket er over referenceværdien i traktaten på 60 % af BNP.
            
            
               (2)På samme dato rettede Rådet i henhold til traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 og på grundlag af en henstilling fra Kommissionen en henstilling til Kroatien med henblik på at bringe situationen med et uforholdsmæssigt stort underskud til ophør senest i 2016. 
            
            
               (3)Den 2. juli 2014 konkluderede Kommissionen, at Kroatien havde truffet virkningsfulde foranstaltninger i henhold til Rådets henstilling af 28. januar 2014, jf. traktatens artikel 126, stk. 7.
            
            
               (4)I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, er det Kommissionen, som skal tilvejebringe de data, der skal benyttes til gennemførelsen af proceduren. Som led i gennemførelsen af denne protokol skal medlemsstaterne indberette oplysninger om det offentlige underskud og den offentlige gæld samt andre relaterede variabler to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009
                  2
               . 
            
            
               (5)Ophævelsen af en afgørelse om, at der foreligger et uforholdsmæssigt stort underskud, bør ske ved en afgørelse vedtaget af Rådet på grundlag af de indberettede oplysninger. En afgørelse om et uforholdsmæssigt stort underskud bør desuden alene ophæves, hvis Kommissionens prognoser viser, at underskuddet ikke vil overstige den i traktaten fastsatte referenceværdi på 3 % af BNP i løbet af prognoseperioden, og at gældskvoten stemmer overens med det fremadrettede element i gældsreduktionsmålet
                  3
               .
            
            
               (6)På grundlag af de data, som Kommissionen (Eurostat) har fremlagt i henhold til artikel 14 i forordning (EF) nr. 479/2009 efter indberetningen fra Kroatien i april 2016 og på grundlag af konvergensprogrammet for 2017 og Kommissionens forårsprognose 2017, kan der drages følgende konklusioner:
            
            
               –I 2016 faldt underskuddet til 0,8 % af BNP fra 3,4 % i 2015. Forbedringen skyldtes hovedsagelig i) stigende indtægter som følge af den store vækst i BNP og ii) tilbageholdenhed på udgiftssiden. Underskuddet blev således bragt ned under den i traktaten fastsatte referenceværdi på 3 % af BNP inden for den frist, Rådet havde fastsat. 
            
            
               –I det konvergensprogram for 2017-2020, som den kroatiske regering fremlagde den 27. april 2017, forventes det, at underskuddet stiger til 1,3 % af BNP i 2017 og falder igen til 0,8 % af BNP i 2018. Ifølge Kommissionens forårsprognose 2017 vil underskuddet udgøre 1,1 % af BNP i 2017 og 0,9 % af BNP i 2018. Underskuddet forventes således fortsat at ligge under den i traktaten fastsatte referenceværdi på 3 % af BNP i løbet af prognoseperioden.
            
            
               –Den strukturelle saldo, dvs. den konjunkturkorrigerede offentlige saldo uden engangsforanstaltninger og andre midlertidige foranstaltninger, blev forbedret med 3,0 % af BNP i perioden 2014-2016. 
            
            
               –Bruttogældskvoten toppede ved 86,7 % i 2015 og faldt til 84,2 % i 2016 som følge af væksten i BNP og de gældsbegrænsende stock-flow-tilpasninger. Ifølge Kommissionens forårsprognose 2017 forventes gældskvoten at falde yderligere til 79,4 % i 2018 takket være en stærk vækst i det nominelle BNP. På grundlag heraf stemmer gældskvoten for 2016 overens med det fremadrettede element i gældsreduktionsmålet.
            
         
         
            
               (7)Rådets afgørelse om et uforholdsmæssigt stort underskud skal ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret, jf. traktatens artikel 126, stk. 12.
            
            
               (8)Efter Rådets opfattelse er det uforholdsmæssigt store underskud i Kroatien blevet korrigeret, og afgørelse 2014/56/EU bør derfor ophæves.
            
            
               (9)Fra 2017, året efter korrektionen af det uforholdsmæssigt store underskud, er Kroatien omfattet af den forebyggende del af stabilitets- og vækstpagten. Efter at Kroatien har nået sit mål på mellemlang sigt allerede i 2016, bør Kroatien undgå at afvige fra det og overholde gældskriteriet, jf. artikel 2, stk. 1a, i forordning (EF) nr. 1467/97 —
            
            
               VEDTAGET DENNE AFGØRELSE: 
            
            
               Artikel 1
            
            
               Ud fra en samlet vurdering kan det konkluderes, at situationen med et uforholdsmæssigt stort underskud i Kroatien er blevet korrigeret.
            
            
               Artikel 2
            
            
               Afgørelse 2014/56/EU ophæves.
            
            
               Artikel 3
            
            
               Denne afgørelse er rettet til Republikken Kroatien.
            
            
               Udfærdiget i Bruxelles, den […].
            
            
               
                     På Rådets vegne
                        
                  
               
                     Formand
               
            
         
         
            
                  
                     (1)
                  Rådets afgørelse 2014/56/EU af 28. januar 2014 om et uforholdsmæssigt stort underskud i Kroatien (EUT L 36 af 6.2.2014, s. 13).
               
               
                  
                     (2)
                  Rådets forordning (EF) nr. 479/2009 af 25. maj 2009 om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
               
               
                  
                     (3)
                  I overensstemmelse med "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form".
                     http://ec.europa.eu/economy_finance/economic_governance/sgp/pdf/coc/code_of_conduct_en.pdf.